b'\n_START_ARTICLE_\nRED95\n_START_PARAGRAPH_\nRED95 on St1 Oy:n valmistama raskaalle kuljetuskalustolle tarkoitettu polttoaine. Tuote sis\xc3\xa4lt\xc3\xa4\xc3\xa4 suomalaisesta bioj\xc3\xa4tteest\xc3\xa4 tehty\xc3\xa4 etanolia ja se sopii Scanian 3. sukupolven etanolidieselmoottoreihin. _NEWLINE_RED95-bioj\xc3\xa4tepolttoainetta nimitet\xc3\xa4\xc3\xa4n hieman harhaanjohtavasti etanolidieseliksi. Nimitys tulee siit\xc3\xa4, ett\xc3\xa4 Scanian etanolimoottorit ovat dieselmoottoreista muokattuja. Etanolimoottoreissa ei voi kuitenkaan en\xc3\xa4\xc3\xa4 k\xc3\xa4ytt\xc3\xa4\xc3\xa4 tavanomaista diesel\xc3\xb6ljy\xc3\xa4 eik\xc3\xa4 RED95-etanolipolttonestett\xc3\xa4 voi vastaavasti k\xc3\xa4ytt\xc3\xa4\xc3\xa4 tavallisissa dieselmoottoreissa.\n_START_SECTION_\nKoostumus\n_START_PARAGRAPH_\nRED95-polttonesteess\xc3\xa4 on noin 95 prosenttia bioj\xc3\xa4tteest\xc3\xa4 valmistettua etanolia ja noin viisi prosenttia vett\xc3\xa4 sek\xc3\xa4 hieman syttyvyytt\xc3\xa4 parantavia lis\xc3\xa4aineita. Koska etanolidieselmoottorit kest\xc3\xa4v\xc3\xa4t hyvin vett\xc3\xa4, RED95-tuotantoprosessissa ei tarvitse poistaa vett\xc3\xa4, kuten silloin, kun etanolia k\xc3\xa4ytet\xc3\xa4\xc3\xa4n moottoribensiinin jatkeena.\n_START_SECTION_\nK\xc3\xa4ytt\xc3\xb6\n_START_PARAGRAPH_\nHelsingin Bussiliikenne alkoi testata RED95-polttoaineella toimivia etanolibusseja vuonna 2013. RED95-etanolidieselist\xc3\xa4 on saatu hyvi\xc3\xa4 kokemuksia hankkeesta, jossa on mukana St1:n lis\xc3\xa4ksi VTT, Scania Suomi, Lassila & Tikanoja, Sita Suomi, HSL, HSY ja Valio. Hankkeessa selvitet\xc3\xa4\xc3\xa4n etanolik\xc3\xa4ytt\xc3\xb6isen raskaan kaluston ymp\xc3\xa4rist\xc3\xb6vaikutuksia ja energiankulutusta. Lassila & Tikanoja ja Sita Suomi ovat k\xc3\xa4ytt\xc3\xa4neet etanolikuorma-autoa j\xc3\xa4tekuljetuksissaan ja Valio jakeluliikenteess\xc3\xa4\xc3\xa4n. Etanolidiesel v\xc3\xa4hent\xc3\xa4\xc3\xa4 fossiilisia hiilidioksidip\xc3\xa4\xc3\xa4st\xc3\xb6j\xc3\xa4 jopa 90 prosenttia. Kun etanolia tehd\xc3\xa4\xc3\xa4n kotimaisista j\xc3\xa4teraaka-aineista, se on l\xc3\xa4hes hiilineutraalia ja vastaa siten konkreettisesti EU:n j\xc3\xa4te- ja p\xc3\xa4\xc3\xa4st\xc3\xb6ongelmaan v\xc3\xa4hent\xc3\xa4m\xc3\xa4ll\xc3\xa4 kaatopaikalle sijoitettavan j\xc3\xa4tteen m\xc3\xa4\xc3\xa4r\xc3\xa4\xc3\xa4 ja korvaamalla fossiilisia liikenteen polttoaineita.\n_START_SECTION_\nJakelu\n_START_PARAGRAPH_\nRED95:n tankkauspisteit\xc3\xa4 on aluksi ainoastaan bussi- ja kuljetusyhti\xc3\xb6iden omilla varikoilla.'